Insinuandum est omnibus tam futuris quam presentibus quod ego Achardus de Sancta Helena, anno dominice incarnationis .M°. .C°. .LX°. VIII°., in crastino annuntiationis dominice, laudante uxore mea Helisabeth et filio meo Bernardo, qui inde habuit duos solidos, obtuli Deo et sancte Marie de Firmitate et monachis ejusdem loci filium meum nomine Hugonem et dedi eidem ecclesie quicquid habebam apud Chasul, cum omnibus appendiciis ejusdem doni, tam in bosco quam in plano, preter quasdam consuetudines quas in quorumdam terris habebam. Quod si terras adquirere poterint, consuetudines libere dedi eis. Notandum vero quod in his que dedi habebat uxor mea duos mansos ex suo patrimonio quos dedit prefate ecclesie, laudavit atque concessit. Sciendum etiam quod dedi prefatis monachis decimam tocius terre quam adquirere poterunt in parrochiatu Sancte Helene, quam etiam redimerunt septem libras, et terram de Chasul, que erat in vadimonio pro sexaginta solidos. Dedi etiam eis et duas charratas feni juxta aquam que vocatur Guia. Ex hoc negocio habui .C. solidos uxorque mea unam vaccam et unam suem et pennam chatinam. Et sciendum est quod concesserunt mihi ut si regulariter ad Firmitatem venire potero quod me suscipient in ordine suo. Hujus rei testes: Robertus, archipresbiter de Sancto Gandulfo, Clemens, presbiter Sancte Helene, Rodulfus clericus, Amicus presbiter, Bernardus de Reins, Artaldus nepos ejus, Gaufridus de Draciaco, Jocerannus frater ejus, Guido Putoiz, Rodulfus de Bicei, Gaufridus de Bicei, Gaufridus de Sancta Helena et Galterius monachus, frater ejus, Girardus de Laiel, Rainolfus de Hulmis, Uldeier de Villanova, Arnulfus filius Landrici, Sofridus cellerarius, Herveius, supprior, Hugo cantor, monachi Firmitatis.